उपमन्यु की स्तुति से प्रसन्न होकर अश्विनीकुमार उसके पास आये और बोले, ‘तुम यह पूआ खा लो।’ उपमन्यु ने कहा, ‘देववर! आपका कहना ठीक है। परन्तु आचार्य को निवेदन किये बिना मैं आपकी आज्ञा का पालन नहीं कर सकता।’ अश्विनीकुमारों ने कहा, ‘पहले तुम्हारे आचार्य ने भी हमारी स्तुति की थी और हमने उन्हें पूआ दिया था। उन्होंने तो उसे अपने गुरू को निवेदन किये बिना ही खा लिया था। सो जैसा उपाध्याय ने किया, वैसा ही तुम भी करो।’ उपमन्यु ने कहा- ‘मैं आप लोगों से हाथ जोड़कर विनती करता हूँ। आचार्य को निवेदन किये बिना मैं पूआ नहीं खा सकता।’ अश्विनीकुमारों ने कहा, ‘हम तुम्हारी इस गुरूभक्ति से प्रसन्न हैं। तुम्हारे दाँत सोने के हो जायेंगे? तुम्हारी आँखें ठीक हो जायेंगी और तुम्हारा सब प्रकार कल्याण होगा।’ अश्विनीकुमारों की आज्ञा के अनुसार उपमन्यु आचार्य के पास आया और सब घटना सुनाई। आचार्य ने प्रसन्न होकर कहा, ‘अश्विनीकुमार के कथनानुसार तुम्हारा कल्याण होगा और सारे वेद और सारे धर्मशास्त्र तुम्हारी बुद्धि में अपने-आप ही स्फुरित हो जायेंगे।’